
Джиу-джитсу
КIэухым щызэхуозэж
Джиу-джитсу лIэужьыгъуэмкIэ Урысейм и кубокыр къэхьынымкIэ Рязань щрагъэкIуэкIа зэхьэзэхуэм и кIэух зэIущIэм ди лъахэгъухэр щызэхуэзэжат.
Зэхьэзэхуэм кърихьэлIат Урысейм и щIыналъэ 39-м къикIа спортсмен 400-м нэблагъэ. Килограмм 85-рэ зи хьэлъагъхэм ящыщу кIэух зэпеуэм нэсащ Къанкъул Аланрэ Щауэ МуIэедрэ. Хьэрхуэрэгъу къыхуэхъуар ди щIалэр хигъащIэри, Щауэм япэ увыпIэр иубыдащ. Къанкъулыр етIуанэщ. ТIуми Урысейм спортымкIэ и мастерым и мардэр ягъэзэщIащ.
Рязань щекIуэкIа мы зэхьэзэхуэм кърикIуахэм ипкъ иткIэ Къанкъул Алан Колумбием кIуэну Iэмал игъуэтащ. Щауэ МуIэед Хьэрып Эмират Зэгуэтхэм щекIуэкIыну зэхьэзэхуэм ди къэралым и щIыхьыр щихъумэну къыпэщылъщ.
Дыгъужь Къаплъэн.
Бокс
Дыжьын медалыр къехь
БоксымкIэ Краснодар къалэм къыщызэрагъэпэща XII урысейпсо турнирым и финалым килограмм 91-рэ зи хьэлъагъхэм я деж ХьэщIэлI Ислъам ныкъуэкъуэгъу къыщыхуэхъуат Адыгейм къикIа Иуан Игорь.
И хьэрхуэрэгъур къытекIуа нэужь, ди лъахэгъур етIуанэ хъуами, апхуэдэ зэхьэзэхуэм дежкIэ ар ехъулIэныгъэ ину къэплъытэ хъунущ. А зэпеуэм хэтат Урысейм и щIыналъэ зэмылIэужьыгъуэхэм къикIа спортсмени 150-м нэблагъэ.
Уэркъ Жыраслъэн.
